《鼙舞歌五首 其二 灵芝篇》
两汉·曹植

灵芝生王地，朱草被洛滨。荣华相晃耀，光采晔若神。

古时有虞舜，父母顽且嚚。尽孝于田垄，烝烝不违仁。

伯瑜年七十，綵衣以娱亲。慈母笞不痛，歔欷涕沾巾。

丁兰少失母，自伤早孤茕。刻木当严亲，朝夕致三牲。

暴子见陵侮，犯罪以亡形。丈人为泣血，免戾全其名。

董永遭家贫，父老财无遗。举假以供养，佣作致甘肥。

责家填门至，不知何用归。天灵感至德，神女为秉机。

岁月不安居，呜呼我皇考。生我既已晚，弃我何其早。

蓼莪谁所兴，念之令人老。退咏南风诗，洒泪满袆抱。

乱曰：圣皇君四海，德教朝夕宣。万国咸礼让，百姓家肃虔。

庠序不失仪，孝悌处中田。户有曾闵子，比屋皆仁贤。

髫龀无夭齿，黄发尽其年。陛下三万岁，慈母亦复然。

作者简介：曹植（192－232），字子建，沛国谯（今安徽省亳州市）人。三国曹魏著名文学家，建安文学代表人物。魏武帝曹操之子，魏文帝曹丕之弟，生前曾为陈王，去世后谥号“思”，因此又称陈思王。后人因他文学上的造诣而将他与曹操、曹丕合称为“三曹”，南朝宋文学家谢灵运更有“天下才有一石，曹子建独占八斗”的评价。王士祯尝论汉魏以来二千年间诗家堪称“仙才”者，曹植、李白、苏轼三人耳。